Záverečná správa
o príprave a priebehu referenda v roku 2003
___________________________________________________________________________

I

Národná rada Slovenskej republiky, na základe návrhu podaného poslancami Národnej rady Slovenskej republiky, schválila 21. januára 2003 uznesenie č. 164 podľa čl. 86 písm. c), čl. 93 ods. 2 a čl. 95 ods. 1 Ústavy Slovenskej republiky, ktorým navrhla vyhlásiť referendum s otázkou: „Súhlasíte s tým, aby sa Slovenská republika stala členským štátom Európskej únie?“ a predložila prezidentovi Slovenskej republiky.

 Prezident Slovenskej republiky podľa čl. 95 ods. 1 a čl. 102 ods. 1 písm. n) Ústavy Slovenskej republiky a podľa § 2 zákona Národnej rady Slovenskej republiky č. 564/1992 Zb. o spôsobe vykonania referenda, vyhlásil rozhodnutím č. 49/2003 Z.z. zo 17. februára 2003 referendum o uvedenej otázke a určil dni jeho konania na piatok 16. mája 2003 a sobotu      17. mája 2003.

Na základe rozhodnutia o vyhlásení referenda predložil minister vnútra Slovenskej republiky 24. februára 2003 vláde Slovenskej republiky Návrh organizačno-technického zabezpečenia referenda v roku 2003.

Vláda Slovenskej republiky uznesením č. 164 z 12. marca 2003 

-	schválila harmonogram organizačno-technického zabezpečenia referenda v roku 2003,

-	zriadila Koordinačnú komisiu vlády Slovenskej republiky na zabezpečenie referenda v dňoch 16. a 17. mája 2003,

-	uložila ministrom, predsedovi Štatistického úradu Slovenskej republiky, prednostom krajských úradov a okresných úradov zabezpečiť vo svojej pôsobnosti plnenie úloh vyplývajúcich z harmonogramu organizačno-technického zabezpečenia referenda,

-	ministrovi financií uvoľniť z kapitoly Všeobecnej pokladničnej správy finančné  prostriedky v predpokladanej výške 195 519 000 Sk, z toho pre Ministerstvo vnútra Slovenskej   republiky  167 000 000  Sk,   pre   Štatistický   úrad   Slovenskej    republiky            28 000 000 Sk, pre Slovenský rozhlas 89 000 Sk a pre Slovenskú televíziu 430 000 Sk na krytie výdavkov spojených s prípravou, technickým zabezpečením a vykonaním referenda v roku 2003,
-	predsedovi Štatistického úradu Slovenskej republiky zabezpečiť spracovanie výsledkov hlasovania v referende,

-	ministrovi vnútra Slovenskej republiky a predsedovi Štatistického úradu Slovenskej republiky  predložiť na rokovanie vlády záverečnú správu o príprave a priebehu referenda v roku 2003.

II

Harmonogram organizačno-technického zabezpečenia referenda v roku 2003 postúpilo ministerstvo vnútra ihneď po jeho schválení vládou Slovenskej republiky krajským úradom a okresným úradom.

Koordináciu plnenia úloh ústredných orgánov štátnej správy spojených s prípravou a vykonaním referenda zabezpečovala vládou zriadená koordinačná komisia, ktorej zasadnutia riadil jej predseda Ing. Jozef Liška, generálny riaditeľ Sekcie verejnej správy ministerstva vnútra. Činnosť komisie bola sústredená na plynulé plnenie úloh a riešenie otázok spojených so zabezpečením úhrady výdavkov na prípravu referenda, uplatnením hlasovacieho práva vojakov, námietkového konania, hlasovacieho práva osôb vo väzbe, utvorenie osobitných okrskov v zdravotníckych zariadeniach, informovanosti občanov v cudzine o vyhlásenom referende, ochrana verejného poriadku, spracovanie výsledkov hlasovania a ďalšie. Koordinačná komisia utvorená zo zástupcov príslušných rezortov svojou činnosťou splnila svoje poslanie.

Najväčší rozsah úloh spojených so zabezpečením prípravy a vykonania referenda plnilo ministerstvo vnútra. V záujme jednotného a včasného plnenia úloh spojených s prípravou a vykonaním referenda ministerstvo vnútra vypracovalo v spolupráci so Štatistickým úradom Slovenskej republiky „Metodické pokyny na prípravu a zabezpečenie referenda a na spracovanie výsledkov  hlasovania v referende“. Ministerstvo vnútra vypracovalo tiež úplné znenie zákona o spôsobe vykonania referenda s odborným komentárom. V dostatočnom  časovom predstihu boli vypracované vzory tlačív pre referendum  a vypracovaný plán ich distribúcie. Ministerstvo vnútra zabezpečilo tlač nasledovných materiálov, ktoré boli prostredníctvom okresných úradov distribuované obciam a mestám. Išlo o 

32 400 ks	metodických pokynov,
	
430 000 ks	hlasovacích preukazov,

4 262 500 ks	hlasovacích lístkov,
	
18 150 ks	zápisníc okrskových komisií pre referendum,
	
4 256 500 ks	oznámení o čase a mieste konania referenda,
	
12 800 ks	označení miestností na hlasovanie v referende,
	
32 400 ks	úplného znenia zákona o spôsobe vykonania referenda s odborným komentárom.	

Na základe výsledkov vykonanej previerky, ohľadne vybavenia miestností na hlasovanie, bolo zabezpečených a dodaných obciam 368 kusov štátnych znakov, 666 kusov štátnych vlajok, 5 100 kusov schránok na hlasovanie, 5100 kusov prenosných schránok na hlasovanie (následne, po vykonaní referenda, použité na úschovu dokumentov z referenda) a 263 kusov zásten. 
	
V súlade so zákonom o spôsobe vykonania referenda vypracovalo ministerstvo vnútra  „Pokyn na úschovu hlasovacích lístkov a iných dokladov o hlasovaní v referende 16. a 17. mája 2003“ a zabezpečilo jeho doručenie okresným úradom a prostredníctvom nich obciam. 	
Okrem plnenia úloh spojených s materiálnym a technickým zabezpečením referenda bolo ministerstvu vnútra a štatistickému úradu uložené zabezpečiť odbornú prípravu príslušných zamestnancov okresných a krajských úradov, pracovníkov samosprávy, členov komisií pre referendum a členov ich odborných (sumarizačných) útvarov. Táto úloha bola splnená v rámci vykonaných odborných inštruktážnych školení, ktoré následne na svojej úrovni vykonávali aj pracovníci miestnej štátnej správy a štátnej štatistiky vo vzťahu k obciam a orgánom pre referendum. 
	
Osobitné odborné usmernenia zo strany ministerstva vnútra si vyžiadali mnohé dopyty  starostov obcí a politických subjektov v súvislosti s vytváraním okrskových komisií pre referendum. Podľa platnej právnej úpravy tvoria tieto orgány delegovaní zástupcovia politických strán a politických hnutí so zastúpením v Národnej rade Slovenskej republiky  alebo v obecnom zastupiteľstve. Skutočnosť, že v obecných zastupiteľstvách sú zastúpené politické subjekty, ktoré kandidovali samostatne, ktoré kandidovali v rámci rôznych koalícií a prípadne ich súčasťou sú aj politické subjekty zastúpené v národnej rade, dávala priestor na rôznosť výkladu právnej úpravy vytvárania okrskových komisií. Ministerstvo vnútra problematiku  výkladom právnej úpravy usmernilo, bude  však  žiaduce,  v rámci event. novelizácie zákona o spôsobe vykonania referenda, pripraviť taký návrh právnej úpravy vytvárania okrskových komisií pre referendum, ktorá vylúči rôznosť jej výkladu a zabezpečí vytváranie okrskových komisií v súlade so zákonom. 

Splnením úloh vyplývajúcich z rozkazu ministra vnútra Slovenskej republiky                 č. 48  z 10. apríla 2003 a z rozkazu Prezidenta Policajného zboru č. 30 z 10. apríla 2003, bolo zabezpečené hlasovanie osôb v celách policajného zaistenia a osôb predvedených na útvary Policajného zboru v čase konania referenda. Bola zabezpečená ochrana verejného poriadku a ochrana objektov, v ktorých sa nachádzali miestnosti na hlasovanie v dňoch konania referenda vrátane noci zo 16. na 17. mája. Sprievodné vozidlá polície zabezpečovali prepravu zápisníc zo sídiel okresných komisií pre referendum do sídla ústrednej komisie pre referendum, kam boli zápisnice doručované. 

Počas konania referenda bola zabezpečená tiež činnosť pracovníkov oddelení cudzineckej a pasovej služby. Na základe telefonického požiadania okrskových komisií pre referendum overovali pracovníci oddelení cudzineckej a pasovej služby v prípade nejasností cestovné doklady predložené oprávnenými občanmi na hlasovanie. 

Úlohy spojené s prípravou a vykonaním referenda, ktoré ukladá ministerstvu vnútra zákon o spôsobe vykonania referenda a ktoré vyplývali z organizačno-technického zabezpečenia referenda, boli splnené v plnom rozsahu a v stanovených lehotách. 	

Metodický postup na financovanie výdavkov spojených s prípravou a konaním referenda v roku 2003 vypracovali ministerstvo vnútra a Štatistický úrad Slovenskej republiky  po dohode s Ministerstvom financií Slovenskej republiky, ktorý postúpilo ministerstvo vnútra okresným úradom. Odborný výklad a usmernenie k metodickému postupu bol podaný pracovníkom  príslušných odborov na osobitnej pracovnej porade.

Na príprave a zabezpečení vykonania referenda sa významnou mierou podieľal aj Štatistický úrad Slovenskej republiky. V súlade so zákonom o spôsobe vykonania referenda vytvoril štatistický úrad odborné (sumarizačné) útvary pre všetky okresné komisie pre referendum a odborný (sumarizačný) útvar pre Ústrednú komisiu pre referendum. Pracovali podľa časového harmonogramu plnenia úloh v príprave referenda a v súlade so schválenou metodikou. V odborných (sumarizačných) útvaroch sa na príprave a spracovaní výsledkov hlasovania v referende podieľalo cca 640 osôb. Predovšetkým pre odborné (sumarizačné) útvary komisií pre referendum bol vypracovaný ”Projekt automatizovaného spracovania výsledkov hlasovania v referende”.

Na prípravu a spracovanie výsledkov hlasovania v referende boli použité osobné počítače radu 586 v celkovom počte 185 kusov. 

V období pred referendom sa uskutočnili dve skúšky spracovania výsledkov hlasovania na simulovaných údajoch vybraných okresov a jedna celoplošná skúška spracovania výsledkov hlasovania v sídlach okresných komisií pre referendum. Preverila sa nimi organizačná, technická, komunikačná, programová a personálna pripravenosť odborných (sumarizačných) útvarov. 

Programové vybavenie pre okresnú úroveň spracovania výsledkov hlasovania zabezpečil Inštitút informatiky a štatistiky Bratislava. Programové vybavenie pre republikovú úroveň spracovania výsledkov hlasovania zabezpečili vlastní zamestnanci štatistického úradu. 

Prenosy údajov z odborných (sumarizačných) útvarov okresných komisií odbornému (sumarizačnému) útvaru Ústrednej komisie sa uskutočnili priamo z ich sídiel s využitím ISDN liniek (integrované služby digitálnych sietí).
 
Podmienky na hlasovanie v referende pre vojakov vykonávajúcich základnú, náhradnú a zdokonaľovaciu službu upravil a zabezpečil minister obrany Slovenskej republiky rozkazom z 26. marca 2003, ktorým  uložil úlohy náčelníkovi generálneho štábu, vedúcemu služobného úradu, generálnym riaditeľom sekcií, riaditeľom úradov, ústavov a zariadení v pôsobnosti rezortu ministerstva obrany. Náčelník Generálneho štábu ozbrojených síl Slovenskej republiky nariadením z 28. marca 2003 uložil všetkým veliteľom, náčelníkom a riaditeľom nadviazať súčinnosť s primátormi miest a starostami obcí v sídle posádky, prerokovať a zabezpečiť hlasovanie v referende vojakom ozbrojených síl. Úlohy ministerstva obrany v súvislosti s prípravou a vykonaním referenda boli splnené.

Plnenie úloh Ministerstva spravodlivosti Slovenskej republiky bolo zabezpečené na základe vydanej Úpravy ministra spravodlivosti Slovenskej republiky k organizačno-technickému zabezpečeniu referenda č. 2002/03-51/20-Vš z 13. marca 2003. V súlade s úpravou bola zabezpečená činnosť okresných súdov vo veciach zoznamov oprávnených osôb na hlasovanie v referende. Okresný súd Bardejov v tejto veci rozhodol v jednom prípade a  ostatné okresné súdy neriešili žiadny prípad. Na základe Rozkazu generálneho riaditeľa Zboru väzenskej a justičnej stráže č. 6 zo 17. marca 2003 bola zabezpečená organizácia hlasovania v referende obvineným osobám vo výkone väzby. Referenda sa zúčastnilo 2 040 obvinených, čo je 76,5% z celkového počtu obvinených, ktorí boli oprávnení zúčastniť sa referenda. Splnením určených úloh prispelo ministerstvo spravodlivosti k dobrej organizačnej príprave referenda.

Ministerstvo zahraničných vecí Slovenskej republiky zaslalo 27. marca 2003 všetkým zastupiteľským úradom a generálnym konzulátom Slovenskej republiky oboznámenie o vyhlásení referenda, o práve hlasovať v referende, o podmienkach na jeho uplatnenie, so žiadosťou oboznámiť s týmito skutočnosťami občanov Slovenskej republiky zdržujúcich sa v cudzine. Uvedeným postupom splnilo ministerstvo zahraničných vecí úlohu súvisiacu s prípravou a vykonaním referenda. 

Podľa harmonogramu organizačno-technického zabezpečenia referenda a príkazu ministra zdravotníctva č. 5/2003 z 12. marca 2003 boli na základe spolupráce riaditeľov ústavných zdravotníckych zariadení a vedúcich odborov zdravotníctva a sociálnych vecí samosprávnych krajov so starostami obcí vytvorené osobitné okrsky na hlasovanie v referende v ústavných zdravotníckych zariadeniach a vytvorené podmienky na hlasovanie do prenosnej schránky v tých ústavných zdravotníckych zariadeniach, v ktorých nebol vytvorený osobitný  okrsok na hlasovanie v referende. V ústavných zdravotníckych zariadeniach sa hlasovanie uskutočnilo bez problémov a komplikácií.

Ústredný riaditeľ Slovenského rozhlasu vydal k vysielaniu kampane pred referendom smernicu s údajmi o technickom zabezpečení jej vysielania v rozhlase, tématickými okruhmi besied a s časovým rozdelením ich vysielania. 

Zástupcovia Slovenskej televízie prerokovali spôsob vysielania kampane pred referendom na spoločnom stretnutí so zástupcami parlamentných politických strán. V rámci kampane pred referendom bolo odvysielaných sedem relácií pod názvom „Európske dialógy“ v celkovej dĺžke 600 vysielacích minút, t.j. 10 hodín programu vyčleneného pre všetky parlamentné politické strany. Vysielací čas bol pre politické strany rozdelený rovnakým dielom. O vysielanie televíznych spotov politické strany neprejavili záujem. 

Slovenský rozhlas a Slovenská televízia vyčlenili na kampaň pred referendom po desať hodín vysielacieho času a oznámili vymedzenie vysielacieho času politickým stranám a politickým hnutiam, čím splnili úlohy uložené v harmonograme organizačno-technického zabezpečenia referenda.

Telekomunikačné spojenie orgánov pre referendum všetkých stupňov bolo zabezpečené prostredníctvom zapožičaných mobilných telefónov od spoločnosti EuroTel, a.s. a pevnými telefónnymi prípojkami existujúcimi, dočasnými a preloženými, ktoré zabezpečovali Slovenské telekomunikácie, a.s. Tento spôsob spojenia orgánov pre referendum bol zvolený z dôvodu, že sa osvedčil vo voľbách do Národnej rady Slovenskej republiky a voľbách do orgánov samosprávy obcí konaných v roku 2002 a tiež s ohľadom na vyššie finančné výdavky, ktoré by si vyžiadali prekládky pevných telefónnych liniek a odpočty impulzov, ktoré nie sú žiaduce pri použití mobilných telefónov. 

Na telefonické spojenie ústrednej komisie pre referendum, okresných komisií pre referendum a okrskových komisií pre referendum, bolo zabezpečených celkom 4 581 mobilných telefónov s kreditom à 500,- Sk. Z celkom vytvorených 5 100 okrskoch bolo mobilnými telefónmi vybavených 4 487 okrskových komisií pre referendum, ktorých sídla boli pokryté signálom mobilnej siete EuroTel. Telekomunikačné spojenie 613 okrskových komisií pre referendum, ktorých sídla neboli pokryté signálom mobilnej siete, bolo zabezpečené prostredníctvom pevných telefónnych liniek.  

Podľa zmluvy uzavretej medzi ministerstvom vnútra s mobilným operátorom EuroTel, a.s. boli po ukončení referenda mobilné telefóny vrátené v určenej lehote ich prenajímateľovi.

Vládou schválené organizačno-technické zabezpečenie referenda ukladalo úlohy aj okresným úradom. Prednostovia okresných úradov v stanovenej lehote zvolali prvé zasadnutia okresných komisií pre referendum a zabezpečili materiálne podmienky pre ich činnosť. Prednostovia okresných úradov plnili tiež funkciu podpredsedu okresnej komisie pre referendum a nimi určení zamestnanci úradov zabezpečovali plnenie úloh organizačného a administratívneho charakteru. Okresné úrady prevzali do úschovy písomné doklady z činnosti okresných komisií pre referendum. Zabezpečovali tiež vydanie suchých (reliéfnych) pečatí jednotlivým okrskovým komisiám, ktoré ich po odovzdaní zápisnice o výsledku hlasovania v okrsku, opatrenej odtlačkom svojej reliéfnej pečate, vrátili späť do úschovy okresnému úradu. Všetky úlohy, ktorými boli pri príprave a vykonaní referenda poverené okresné úrady, boli v plnom rozsahu a v stanovených lehotách splnené.

Koordinačnú činnosť vo vzťahu k okresným úradom a obciam pri plnení ich úloh pri príprave a vykonaní referenda plnili prednostovia krajských úradov a nimi vyčlenení zamestnanci úradu.

Významnou mierou sa na príprave a vykonaní referenda podieľali mestá a obce. Ich primátori a starostovia určili okrsky na konanie referenda a v každom z nich miestnosť na hlasovanie. Celkom bolo pre referendum vytvorených 5 100 okrskov. Obce ďalej vyhotovili pre jednotlivé utvorené okrsky zoznamy oprávnených osôb na hlasovanie v referende, v ktorých bolo celkom zapísaných 4 174 097 oprávnených občanov. Tým oprávneným občanom, ktorí nemohli z rôznych dôvodov hlasovať v okrsku, v ktorom boli zapísaní do zoznamu, na základe ich požiadania vydávali obce hlasovacie preukazy a viedli osobitnú evidenciu o ich vydaní. 

Podľa platnej právnej úpravy o vytvorených okrskoch, miestnostiach na hlasovanie a o čase hlasovania sú povinné obce oboznámiť oprávnených občanov spôsobom v mieste obvyklým. Poznatky získané z prípravy všetkých referend v minulom období poukazovali na nedostatočnosť tejto úpravy. Vyplývali zo sťažností občanov, že oboznámenie „spôsobom v mieste obvyklým“ nezabezpečuje náležitú informovanosť. V záujme čo najširšej informovanosti občanov o čase a mieste konania referenda preto zapracovalo ministerstvo vnútra medzi úlohy stanovené obciam v organizačno-technickom zabezpečení referenda aj úlohu, doručiť každému oprávnenému občanovi oznámenie o čase a mieste konania referenda. Na základe toho obce okrem oboznámenia spôsobom v mieste obvyklým zabezpečili tiež doručenie oznámenia oprávneným občanom na hlasovanie v referende. Toto riešenie sa stretlo s priaznivým ohlasom. Bude preto žiaduce, pri prípadnom vypracúvaní novely zákona o spôsobe vykonania referenda, upraviť príslušné ustanovenie o informovaní oprávnených občanov tak, ako to upravujú právne normy volieb do Národnej rady Slovenskej republiky, do orgánov územnej samosprávy, do Európskeho parlamentu a prezidenta Slovenskej republiky. 

Starostovia obcí v stanovenej lehote zvolali prvé zasadnutie okrskových komisií pre referendum, zabezpečili podmienky pre ich činnosť, vymenovali zostávajúcich členov okrskových komisií, ak neboli utvorené  zákonom  ustanoveným  spôsobom, zabezpečili, aby boli v deň konania referenda všetkým okrskovým komisiám doručené hlasovacie lístky a určili pracovníkov pre organizačné a administratívne práce. Obce prevzali od okrskových komisií pre referendum do úschovy zapečatené odovzdané hlasovacie lístky, zoznamy na hlasovanie a  ostatné doklady o hlasovaní v referende.  

III

Prvé zasadnutie Ústrednej komisie pre referendum Slovenskej republiky, ktoré zvolal minister vnútra na 1. apríla 2003, sa uskutočnilo v lehote, ktorú určil prezident republiky v rozhodnutí o vyhlásení referenda. Tvorili ju zástupcovia politických strán a politických hnutí zastúpených v Národnej rade Slovenskej republiky. Členovia ústrednej komisie pre referendum zložili zákonom predpísaný sľub a ujali sa svojej funkcie. Členmi Ústrednej komisie pre referendum Slovenskej republiky boli:

JUDr. Boris Balog - Aliancia nového občana,
JUDr. Miloslava Čutková - Hnutie za demokratické Slovensko,
JUDr. Štefánia Sališová - Kresťanskodemokratické hnutie,
RSDr. Vojtech Šimonič - Komunistická strana Slovenska,
JUDr. Gabriel Debnár - Slovenská demokratická a kresťanská únia,
Mgr. Juraj Horváth – Smer, 
Ing. Július Fodor - Strana maďarskej koalície - Magyar Koalíció Pártja.  

Za predsedu Ústrednej komisie pre referendum Slovenskej republiky bol žrebom určený Ing. Július Fodor a  za prvého podpredsedu Mgr. Juraj Horváth. Podpredsedami  komisie zo zákona boli Doc. RNDr. Vladimír Palko, CSc., minister vnútra a  RNDr. Peter Mach, predseda štatistického úradu, ktorí tiež zložili zákonom predpísaný sľub. 

Ústredná komisia pre referendum zasadala od 1. apríla 2003 do 17. mája 2003 päťkrát. Podmienky pre jej prácu zabezpečilo ministerstvo vnútra.

Na svojich zasadnutiach bola ústredná komisia pre referendum priebežne informovaná o plnení úloh, ktoré vyplývali príslušným subjektom z harmonogramu organizačno-technického zabezpečenia referenda. Predložené informácie zo strany ministerstva vnútra, štatistického úradu, zástupcov ďalších rezortov, zástupcov Slovenského rozhlasu a Slovenskej televízie vzali členovia komisie po diskusii na vedomie. 

Ústredná komisia pre referendum Slovenskej republiky k prítomnosti iných osôb pri sčítaní hlasov okrskovou komisiou prijala uznesenie s tým, že povolenie udelí osobám, ktoré o to požiadajú písomne a žiadosť musí byť predložená osobne alebo doručená poštou. Na základe predložených žiadostí vydala ústredná komisia 97 povolení na prítomnosť pri sčítaní hlasov okrskovými komisiami. 

Ústredná komisia pre referendum sa zaoberala piatimi písomnými sťažnosťami, z ktorých tri boli pre nepríslušnosť odstúpené a dve sťažnosti boli neopodstatnené. Prijaté uznesenia ústrednej komisie prijaté k sťažnostiam boli oznámené sťažovateľom. Dokumentácia z činnosti ústrednej komisie pre referendum bola odovzdaná do úschovy ministerstvu vnútra. 

Na základe doručených zápisníc okresných komisií pre referendum bola vyhotovená zápisnica ústrednej komisie pre referendum, ktorú 18. mája 2003 všetci členovia komisie schválili a podpísali. Jeden rovnopis zápisnice odovzdal predseda ústrednej komisie pre referendum predsedovi Národnej rady Slovenskej republiky. 

Zo zápisnice Ústrednej komisie pre referendum Slovenskej republiky o výsledku hlasovania v referende 16. a 17. mája 2003 vyplýva, že na hlasovaní sa zúčastnilo 52,15% oprávnených občanov na hlasovanie v referende. Na otázku: „Súhlasíte s tým, aby sa Slovenská republika stala členským štátom Európskej únie?“ bol celkový počet hlasov „ÁNO“  2 012 870  a celkový počet hlasov „NIE“  135 031.

Ústredná komisia pre referendum slávnostne zverejnila výsledky hlasovania v referende za prítomnosti prezidenta Slovenskej republiky Rudolfa Schustera, predsedu Národnej rady Slovenskej republiky Pavla Hrušovského, predsedu vlády Slovenskej republiky Mikuláša Dzurindu, veľvyslanca Európskej komisie na Slovensku Erika van den Lindena, členov diplomatického zboru, členov vlády, poslancov Národnej rady Slovenskej republiky, zástupcov televízií, rozhlasu a tlače.  

Po odovzdaní zápisnice predsedovi Národnej rady Slovenskej republiky zverejnila ústredná komisia pre referendum výsledky hlasovania v referende prostredníctvom Tlačovej agentúry Slovenskej republiky. 

Rozhodnutie predsedu Národnej rady Slovenskej republiky o vyhlásení návrhu prijatého v referende konanom 16. a 17. mája 2003  bolo uverejnené v Zbierke zákonov Slovenskej republiky pod číslom 175/2003 Z.z.